કેટલીક વાર પૈસાથી કંઈ પણ ખરીદી શકાય, સુખ ખરીદી શકાય અને વફાદારી પણ ખરીદી શકાય. પણ ઘણા બધા લોકો કોઈ પણ કિંમતે વફાદારી વેચવા તૈયાર જ નથી. ઘણા બધા પૈસાદાર લોકો પોતાનું કામ કઢાવવા કોઈ કંપનીના નાનામોટા કર્મચારીની વફાદારી ખરીદવા કોશિશ કરે છે પણ પેલો નાનો માણસ કોઈ પણ રીતે વફાદારી વેચવા તૈયાર નથી. એટલે આ દુનિયામાં પૈસાથી બધું જ ખરીદી શકાય એ આપણો વહેમ છે. એક શ્રીમંત પિતાના અપ્રામાણિક વહેવારોથી દુઃખી થયેલા પુત્રે પિતાને વિનંતી કરી કે મારે કશું જોઈતું નથી. તમારા વારસદારના હક્કને હું જતો કરવા માગું છું. ગુસ્સે થઈને પિતાએ કહ્યું, ‘કરોડો રૃપિયાનો વારસો તારે જોઈતો નથી એમ?’ પુત્રે કહ્યું, ‘તમે છળકપટ અને અપ્રામાણિક વહેવારોથી રૃપિયા ભેગા કર્યા એ રૃપિયા હું લઉં તો એ તમારી અપ્રામાણિકતા અને છળકપટનો વારસો મેં લીધો એમ જ થાય ને !’